***** ΑΠΟΦΑΣΗ ΤΗΣ ΕΠΙΤΡΟΠΗΣ της 10ης Δεκεμβρίου 1986 για την έγκριση προσθήκης στο πρόγραμμα σχετικά με τον τομέα της αφυδάτωσης των ζωοτροφών, που υπέβαλε η γαλλική κυβέρνηση σύμφωνα με τον κανονισμό (ΕΟΚ) αριθ. 355/77 του Συμβουλίου (Το κείμενο στη γαλλική γλώσσα είναι το μόνο αυθεντικό) (87/27/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποιήσεως και εμπορίας των γεωργικών προϊόντων και των προϊόντων αλιείας (1), όπως τροποιοιήθηκε τελευταία από τον κανονισμό (ΕΟΚ) αριθ. 2224/86 (2), και ιδίως το άρθρο 5, Εκτιμώντας: ότι στις 31 Ιανουαρίου 1986, η γαλλική κυβέρνηση ανακοίνωσε μια προσθήκη στο πρόγραμμα που έχει εγκριθεί με την απόφαση 81/1024/ΕΟΚ της Επιτροπής (3), όσον αφορά τον τομέα της αφυδάτωσης των ζωοτροφών και ότι παρείχε συμπληρωματικές πληροφορίες στις 28 Αυγούστου 1986· ότι η προσθήκη αυτή στο πρόγραμμα έχει στόχο τον εκσυγχρονισμό και την ορθολογική οργάνωση ορισμένων εξοπλισμών συγκομιδής, προξήρανσης και μεταφοράς, των εξοπλισμών αφυδάτωσης, αποθεματοποίησης, συσκευασίας, που μπορούν να εξασφαλίζουν, για τις αφυδατωμένες ζωοτροφές, τη μεγάλη θρεπτική τους αξία, ενώ συγχρόνως συμβάλλουν στη μείωση του κόστους παραγωγής, έτσι ώστε να αυξηθεί η ανταγωνιστικότητα του κλάδου και να αξιοποιηθούν τα προϊόντα του· επομένως, αποτελεί ένα πρόγραμμα κατά την έννοια του άρθρου 2 του κανονισμού (ΕΟΚ) αριθ. 355/77· ότι η έγκριση του προγράμματος δεν καλύπτει το συμπύκνωμα πρωτεϊνών προερχόμενο από χυμό τριφύλλου, προϊόντος εκτός παραρτήματος ΙΙ· ότι το εν λόγω προϊόν, η διαρθρωτική κατάσταση των εν λόγω περιοχών και οι συνθήκες ανταγωνισμού καθιστούν δυνατή, σύμφωνα με το άρθρο 5 παράγραφος 2 του προαναφερόμενου κανονισμού, την επέκταση της συνδρομής του ταμείου στους ειδικευμένους εξοπλισμούς συγκομιδής της μηδικής· ότι η προσθήκη περιλαμβάνει αρκετά από τα στοιχεία που αναφέρονται στο άρθρο 3 του κανονισμού (ΕΟΚ) αριθ. 355/77, και αποδεικνύει ότι οι στόχοι του άρθρου 1 του εν λόγω κανονισμού μπορούν να επιτευχθούν στον τομέα της αφυδάτωσης των ζωοτροφών στη Γαλλία· ότι η προθεσμία που καθορίζεται για την εφαρμογή της προσθήκης αυτής δεν υπερβαίνει την περίοδο που αναφέρεται στο άρθρο 3 παράγραφος 1 στοιχείο ζ) του εν λόγω κανονισμού· ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Διαρθρώσεων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εγκρίνεται η προσθήκη στο πρόγραμμα σχετικά με τον τομέα της αφυδάτωσης των ζωοτροφών, που ανακοίνωσε η γαλλική κυβέρνηση στις 31 Ιανουαρίου 1986 και συμπληρώθηκε στις 28 Αυγούστου 1986 σύμφωνα με τον κανονισμό (ΕΟΚ) αριθ. 355/77, συμπεριλαμβανομένων των επενδύσεων σχετικά με τους εξοπλισμούς συγκομιδής που αναφέρονται στο άρθρο 6 του ίδιου κανονισμού, όσον αφορά τη μηδική, εκτός των αναφερομένων στα συμπυκνώματα πρωτεϊνών που προέρχονται από χυμό τριφύλλου, προϊόντος εκτός παραρτήματος ΙΙ. Άρθρο 2 Η παρούσα απόφαση απευθύνεται στη Γαλλική Δημοκρατία. Βρυξέλλες, 10 Δεκεμβρίου 1986.

[Source: multi_eurlex | Tokens: 2821]